CELEX: 32020D1037
Language: lv
Date: 2020-07-15 00:00:00
Title: Komisijas Īstenošanas lēmums (ES) 2020/1037 (2020. gada 15. jūlijs), ar ko pagarina termiņu, līdz kuram akroleīns apstiprināts lietošanai 12. produkta veida biocīdos (Dokuments attiecas uz EEZ)

16.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 227/72
               
            
         KOMISIJAS ĪSTENOŠANAS LĒMUMS (ES) 2020/1037
         (2020. gada 15. jūlijs),
         ar ko pagarina termiņu, līdz kuram akroleīns apstiprināts lietošanai 12. produkta veida biocīdos
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 14. panta 5. punktu,
         apspriedusies ar Biocīdu pastāvīgo komiteju,
         tā kā:
         
                     (1)
                  
                  
                     Aktīvā viela akroleīns bija iekļauta Eiropas Parlamenta un Padomes Direktīvas 98/8/EK (2) I pielikumā lietošanai 12. produkta veida biocīdos, un tāpēc uz Regulas (ES) Nr. 528/2012 86. panta pamata uzskatāms, ka tā ar minētās direktīvas I pielikumā noteiktajām specifikācijām un nosacījumiem ir apstiprināta saskaņā ar minēto regulu.
                  
               
                     (2)
                  
                  
                     Akroleīns lietošanai 12. produkta veida biocīdos ir apstiprināts līdz 2020. gada 31. augustam. 2019. gada 28. februārī saskaņā ar Regulas (ES) Nr. 528/2012 13. panta 1. punktu tika iesniegts akroleīna apstiprinājuma atjaunošanas pieteikums.
                  
               
                     (3)
                  
                  
                     2020. gada 25. februārī Čehijas kompetentā novērtētājiestāde informēja Komisiju, ka saskaņā ar Regulas (ES) Nr. 528/2012 14. panta 1. punktu ir nolēmusi, ka ir vajadzīga pilnīga pieteikuma novērtēšana. Saskaņā ar Regulas (ES) Nr. 528/2012 8. panta 1. punktu kompetentajai novērtētājiestādei pieteikums ir pilnīgi jānovērtē 365 dienu laikā no tā validācijas.
                  
               
                     (4)
                  
                  
                     Attiecīgā gadījumā kompetentā novērtētājiestāde saskaņā ar Regulas (ES) Nr. 528/2012 8. panta 2. punktu var lūgt pieteikuma iesniedzēju iesniegt datus, ar kuriem pietiktu, lai varētu veikt novērtēšanu. Tādā gadījumā 365 dienu periodu pārtrauc uz laiku, kas kopā nedrīkst pārsniegt 180 dienas, ja vien to neattaisno pieprasīto datu raksturs vai ārkārtas apstākļi.
                  
               
                     (5)
                  
                  
                     Saskaņā ar Regulas (ES) Nr. 528/2012 14. panta 3. punktu 270 dienu laikā pēc kompetentās novērtētājiestādes ieteikuma saņemšanas Eiropas Ķimikāliju aģentūrai (“Aģentūra”) ir jāsagatavo un jāiesniedz Komisijai atzinums par aktīvās vielas apstiprinājuma atjaunošanu.
                  
               
                     (6)
                  
                  
                     Tātad no pieteikuma iesniedzēja neatkarīgu iemeslu dēļ akroleīna apstiprinājums lietošanai 12. produkta veida biocīdos var beigties, pirms pieņemts lēmums par tā atjaunošanu. Tāpēc termiņu, līdz kuram akroleīns apstiprināts lietošanai 12. produkta veida biocīdos, ir lietderīgi pagarināt uz laiku, kas ir pietiekams pieteikuma izskatīšanai. Ņemot vērā ierobežoto laiku, kas kompetentajai novērtētājiestādei atvēlēts novērtēšanai un Aģentūrai – atzinuma sagatavošanai un iesniegšanai, apstiprinājuma termiņu ir lietderīgi pagarināt līdz 2023. gada 28. februārim.
                  
               
                     (7)
                  
                  
                     Izņemot apstiprinājuma termiņu, akroleīns joprojām ir apstiprināts lietošanai 12. produkta veida biocīdos, ja vien tiek ievērotas Direktīvas 98/8/EK I pielikumā noteiktās specifikācijas un nosacījumi,
                  
               IR PIEŅĒMUSI ŠO LĒMUMU.
         
            1. pants
            Termiņu, līdz kuram akroleīns ir apstiprināts lietošanai 12. produkta veida biocīdos, pagarina līdz 2023. gada 28. februārim.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 15. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).